(1)

člen 4p se spremeni: (a) odstavek 1 se nadomesti z naslednjim: „1. Prepovedano je neposredno ali posredno zagotavljati tehnično pomoč, posredniške storitve, financiranje ali finančno pomoč, povezano s trgovanjem, posredovanjem ali prevozom, vključno s prevozi z ladje na ladjo, surove nafte ali naftnih derivatov, ki izvirajo iz Rusije ali so bili izvoženi iz Rusije, v tretje države.“ (b) odstavek 4 se nadomesti z naslednjim: „4. Prepovedano je trgovanje, posredovanje ali prevoz v tretje države, vključno s prevozi z ladje na ladjo, surove nafte pod oznako KN 2709 00 od 5. decembra 2022 ali naftnih derivatov pod oznako KN 2710 od 5. februarja 2023, kot so navedeni v Prilogi XXV k Uredbi (EU) št. 833/2014, ki izvirajo iz Rusije ali so bili izvoženi iz Rusije.“ (c) odstavek 5 se nadomesti z naslednjim: „5. Prepoved iz odstavka 4 tega člena se uporablja od datuma začetka veljavnosti prvega sklepa Sveta o spremembi Priloge XI v skladu z odstavkom 9, točka (a), tega člena. Od datuma začetka veljavnosti vsakega naslednjega sklepa Sveta o spremembi Priloge XI k temu sklepu se prepovedi iz odstavkov 1 in 4 tega člena za obdobje 90 dni ne uporabljajo za prevoz proizvodov iz Priloge XXV k Uredbi (EU) št. 833/2014, ki izvirajo iz Rusije ali so bili izvoženi iz Rusije, in za neposredno ali posredno zagotavljanje tehnične pomoči, posredniških storitev ali financiranja ali finančne pomoči v zvezi s prevozom, če (a) prevoz ali zagotavljanje tehnične pomoči, posredniških storitev ali financiranja ali finančne pomoči v zvezi s prevozom temelji na pogodbi, sklenjeni pred datumom začetka veljavnosti vsakega naslednjega sklepa Sveta o spremembi Priloge XI k temu Sklepu, in (b) nakupna cena na sod na datum sklenitve navedene pogodbe ni presegala cene, določene v Prilogi XI k temu sklepu.“ (d) odstavek 6 se nadomesti z naslednjim: „6. Prepovedi iz odstavkov 1 in 4 se ne uporabljajo: (a) od 5. decembra 2022 za surovo nafto pod oznako KN 2709 00 oziroma od 5. februarja 2023 za naftne derivate pod oznako KN 2710, ki izvirajo iz Rusije ali so bili izvoženi iz Rusije, če nakupna cena na sod takih proizvodov ne presega cen, določenih v Prilogi XI k temu sklepu; (b) za surovo nafto ali naftne derivate s seznama iz Priloge XXV k Uredbi (EU) št. 833/2014, kadar to blago izvira iz tretje države in se v Rusiji zgolj natovarja, iz nje prevaža ali je preko nje v tranzitu, pod pogojem, da sta tako poreklo kot lastništvo takšnega blaga neruska; (c) za prevoz ali za tehnično pomoč, posredniške storitve, financiranje ali finančno pomoč v zvezi s takim prevozom proizvodov iz Priloge XII k temu sklepu v tretje države, ki so v njej navedene, za obdobje, opredeljeno v navedeni prilogi; (d) od 5. decembra 2022 za surovo nafto pod oznako KN 2709 00, ki izvira iz Rusije ali je bila izvožena iz Rusije, kupljena po ceni, ki je višja od cene, določene v Prilogi XI k temu sklepu, ki je bila natovorjena na plovilo v pristanišču odpreme pred 5. decembrom 2022 in raztovorjena v končnem namembnem pristanišču pred 19. januarjem 2023.“ (e) odstavek 8 se nadomesti z naslednjim: „8. V primeru, da je plovilo po začetku veljavnosti sklepa Sveta o spremembi Priloge XI prevažalo rusko surovo nafto ali naftne derivate iz odstavka 4 in je prevoznik, pristojen za prevoz vedel ali je imel utemeljen razlog za sum, da so bili taka surova nafta ali naftni derivati kupljeni po ceni, ki je na datum sklenitve pogodbe za tak nakup presegala ceno, določeno v Prilogi XI, je temu plovilu za obdobje 90 dni po datumu raztovora tovora, kupljenega nad cenovno kapico, prepovedano opravljati storitve iz odstavka 1 v zvezi s prevozom surove nafte ali naftnih derivatov, ki izvirajo iz Rusije ali so bili izvoženi iz Rusije, iz odstavka 4.“ (f) dodata se naslednja odstavka: „10. Prepovedi iz odstavkov 1 in 4 se ne uporabljajo za prevoz ali zagotavljanje tehnične pomoči, posredniških storitev ali financiranja ali finančne pomoči v zvezi s prevozom, kadar je to potrebno za nujno preprečitev ali ublažitev dogodka, ki bi lahko imel resen in obsežen vpliv na zdravje in varnost prebivalstva ali na okolje, ali v odziv na naravne nesreče, pod pogojem, da je bil pristojni nacionalni organ o tem obveščen takoj, ko je bil dogodek zaznan. 11. Države članice in Komisija se medsebojno obveščajo o odkritih primerih kršitev ali izogibanja prepovedim iz tega člena. Vse informacije, poslane ali prejete v skladu s tem členom, se uporabljajo za namene, za katere so bile poslane ali prejete, vključno z zagotavljanjem učinkovitosti ukrepa. 12. Delovanje mehanizma cenovne kapice, vključno s Prilogo XI ter prepovedmi iz odstavkov 1 in 4 tega člena, se pregleda sredi januarja 2023 in nato vsaka dva meseca. Pri pregledu je treba upoštevati učinkovitost ukrepa glede njegovih pričakovanih rezultatov, njegovega izvajanja, mednarodnega upoštevanja mehanizma cenovne kapice in neformalne uskladitve z njim ter njegovega morebitnega učinka na Unijo in njene države članice. Pregled upošteva razvoj dogodkov na trgu, tudi morebitne pretrese. Da bi dosegli cilje cenovne kapice, tudi njeno zmožnost, da zmanjša prihodke Rusije od nafte, je cenovna kapica vsaj 5 % nižja od povprečne tržne cene ruske nafte in naftnih derivatov, izračunano na podlagi podatkov Mednarodne agencije za energijo.“